V. Veteška, podpredseda NR SR: (2007-05-17):
Štvrtú otázku položila pani poslankyňa Sabolová. Adresovala ju ministrovi zdravotníctva pánovi Valentovičovi. Otázka znie: „Ako pokračujú práce na katalógu výkonov s ohodnotením ceny výkonov?“ Pán minister, poprosím o odpoveď. I. Valentovič, minister zdravotníctva SR: Vážený pán podpredseda, vážená pani poslankyňa, vážené dámy, vážení páni, začnem možno trošku netradične, aj prvá otázka, aj štvrtá otázka, ktoré mi boli položené, v podstate nie sú správne formulované. V zmysle platnej legislatívy, tak ako uvediem nižšie, neexistuje, ani nikdy neexistovalo nariadenie vlády – katalóg zdravotných výkonov, ktorý by obsahoval ceny výkonov. Ceny zdravotných výkonov sú určované príslušným cenovým opatrením ministerstva zdravotníctva. Podľa § 3 ods. 1 zákona č. 576/2004 Z. z. o zdravotnej starostlivosti v službách súvisiacich s poskytovaním zdravotnej starostlivosti a o zmene a doplnení niektorých zákonov je katalóg zdravotných výkonov súhrn všetkých zdravotných výkonov s uvedením ich charakteristík. Podľa ods. 2 toho istého paragrafu je zoznam zdravotných výkonov indikovaných pri jednotlivých chorobách súhrn zdravotných výkonov uvedených v katalógu zdravotných výkonov, ich frekvencií a indikačných obmedzení patriaci k jednotlivým chorobám, ktoré predstavujú nevyhnutný predpoklad na správne poskytnutie zdravotnej starostlivosti. Aplikácia katalógu v praxi je nepoužiteľná bez súčasného vydania zoznamu zdravotných výkonov. Bývalé vedenie ministerstva zdravotníctva síce vypracovalo nový katalóg zdravotných výkonov, ktorý aj prešiel legislatívnym procesom, avšak pred jeho uverejnením bol uznesením vlády č. 756/2006 zo dňa 13. 9., ktorým bola úloha zrušená, nakoľko nebol vypracovaný zoznam zdravotných výkonov. Ako som už povedal, tieto dva jeden bez druhého nemajú absolútne žiaden význam. Doteraz sa používa katalóg zdravotných výkonov, ktorý je prílohou nariadenia vlády č. 776/2004 novelizovaný nariadením vlády č. 223/2005. Ceny zdravotných výkonov sú určované príslušným cenovým opatrením ministerstva zdravotníctva. V zmysle cenového opatrenia ministerstva z 19. 4. 2006, ktorým sa mení opatrenie ministerstva, ktorým sa ustanovuje rozsah regulácie cien v oblasti zdravotníctva v znení neskorších predpisov, sú ceny zdravotných výkonov deregulované s účinnosťou od 1. mája 2006. Týmto cenovým opatrením ministerstvo prestalo regulovať ceny výkonov ambulantnej a lôžkovej starostlivosti, pričom výška ceny výkonov a spôsobu úhrady je predmetom zmluvnej dohody medzi poskytovateľom a príslušnou zdravotnou poisťovňou podľa zákona č. 18/96 Z. z. o cenách v znení neskorších predpisov. Obsahom teda katalógu zdravotných výkonov a zoznamu zdravotných výkonov nie je v zmysle platnej legislatívy cenové ohodnotenie zdravotných výkonov. Novo pripravovaný katalóg zdravotných výkonov obsahuje toho času cca 15 tisíc dát a pokrýva všetky výkony zdravotnej starostlivosti, výkony ambulantnej, ústavnej starostlivosti, laboratórnej medicíny a bol vypracovaný za účasti odborných pracovných skupín z jednotlivých medicínskych i nemedicínskych odborov. Pri poslednom stretnutí s prezidentom Združenia zdravotných poisťovní sme sa dohodli, že otvoríme problematiku katalógu zdravotných výkonov a nadväzne zoznamu zdravotných výkonov vzhľadom na potrebu prehodnotiť súčasný stav a v tomto smere plánujeme iniciovať rokovania ako za účasti združenia zdravotných poisťovní, tak aj zástupcov poskytovateľov zdravotnej starostlivosti a odbornej verejnosti. Uzatvorenie zmluvy medzi zdravotnou poisťovňou a poskytovateľom zdravotnej starostlivosti prebieha na základe rokovania a vzájomnej dohody oboch subjektov. Výška cien je vyjadrená konsenzuálnou dohodou oboch subjektov v rámci obojstranne podpísanej zmluvy. V prípade nedodržania zmluvných podmienok jedného z participujúcich subjektov je možné obrátiť sa na nezávislú inštitúciu Úrad pre dohľad nad zdravotnou starostlivosťou. Skončil som. Ďakujem.